รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัทประกอบด้วยกรรมการผู้ทรงคุณวุฒิ ซึ่งเป็นกรรมการอิสระจำนวน 3
ท่าน คือพลเอกสัมพันธ์ บุญญานันต์ เป็นประธานกรรมการตรวจสอบ นายณรงค์ชัย สถานุพงษ์
และนางสาวรพีพรรณ เหลืองอร่ามรัตน์ เป็นกรรมการตรวจสอบ
โดยมีขอบเขตและหน้าที่ตามความรับผิดชอบที่สำคัญ ได้แก่
การสอบทานให้บริษัทมีการรายงานทางการเงินอย่างถูกต้องและเพียงพอ
รวมทั้งสอบทานให้บริษัทมีระบบการควบคุมภายในและระบบการตรวจสอบภายในที่เหมาะสมและมีประสิทธิภาพ
รวมทั้งดูแลให้บริษัทปฏิบัติตามข้อกำหนดและกฎหมายที่เกี่ยวข้อง

ในระหว่างปี 2554 นายณรงค์ชัย สถานุพงษ์
ขอลาออกจากการเป็นกรรมการและกรรมการตรวจสอบ และที่ประชุมผู้ถือหุ้นประจำปี 2554
ได้มีมติแต่งตั้งนายวิชัย โภคาสัมฤทธิ์
ให้ดำรงตำแหน่งกรรมการและกรรมการตรวจสอบส่งผลให้คณะกรรมการตรวจสอบมีจำนวนกรรมการ
3 ท่าน ซึ่งเป็นไปตามข้อกำหนดของคณะกรรมการกำกับตลาดทุน

คณะกรรมการตรวจสอบ ได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการ บริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในปี 2554
ได้จัดให้มีการประชุมคณะกรรมการตรวจสอบจำนวน 6 ครั้ง
กรรมการตรวจสอบทุกท่านเข้าร่วมประชุมครบถ้วนทุกครั้ง
ทั้งนี้กรรมการตรวจสอบที่เข้าใหม่ได้เข้าประชุมภายหลังจากเข้าดำรงตำแหน่ง ซึ่งมีการประชุมทั้งสิ้น
4 ครั้งได้เข้าร่วมประชุมครบทั้ง 4 ครั้ง และเป็นการร่วมประชุมกับผู้บริหาร ผู้สอบบัญชี
และผู้ตรวจสอบภายในตามความเหมาะสม ซึ่งสรุปสาระสำคัญได้ดังนี้

1.  สอบทานงบการเงินรายไตรมาสและงบการเงินประจำปี 2554 โดยได้สอบถาม
    และรับฟังคำชี้แจงจากผู้บริหาร และผู้สอบบัญชี ในเรื่องความถูกต้องครบถ้วนของงบการเงิน
    และความเพียงพอในการเปิดเผยข้อมูล ซึ่งคณะกรรมการตรวจสอบ
    มีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  สอบทานข้อมูลการดำเนินงานและระบบการควบคุมภายใน เพื่อประเมินความเพียงพอเหมาะสม
    และประสิทธิผล
    ของระบบการควบคุมภายในอันจะช่วยส่งเสริมให้การดำเนินงานบรรลุตามเป้าหมายที่กำหนดไว้
    โดยพิจารณาจากรายงานผลการตรวจสอบของฝ่ายตรวจสอบภายในประจำปี 2554
    ตามแผนงานที่ได้รับอนุมัติ ซึ่งครอบคลุมระบบงานที่สำคัญของบริษัท ทั้งนี้
    ไม่พบจุดอ่อนหรือข้อบกพร่องที่เป็นสาระสำคัญ มีการดูแลรักษาทรัพย์สินที่เหมาะสม
    และมีการเปิดเผยข้อมูลอย่างถูกต้อง ครบถ้วน และเชื่อถือได้
    นอกจากนี้ได้ประเมินระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
    ซึ่งคณะกรรมการตรวจสอบมีความเห็นว่าบริษัท
    มีระบบการติดตามควบคุมดูแลการดำเนินงานของบริษัทและบริษัทย่อยอย่างเพียงพอ เหมาะสม
    และมีประสิทธิผล ทั้งนี้ บริษัทยังได้ให้ความสำคัญต่อการควบคุมภายในด้านระบบสารสนเทศ
    จึงได้ว่าจ้างที่ปรึกษาภายนอกเข้ามาทำการตรวจสอบ ติดตามผล
    และให้ข้อเสนอแนะเป็นประจำทุกปี

3.  สอบทานการตรวจสอบภายใน โดยได้พิจารณาภารกิจ ขอบเขตการปฏิบัติงาน หน้าที่
    และความรับผิดชอบ ความเป็นอิสระ อัตรากำลัง
    และงบประมาณของหน่วยงานตรวจสอบภายใน
    อีกทั้งได้พิจารณาทบทวนกฎบัตรงานตรวจสอบภายในแล้วเห็นว่ามีความเหมาะสม
    ทันสมัยและสอดคล้องกับคู่มือแนวทางการตรวจสอบภายในของตลาดหลักทรัพย์แห่งประเทศไทย
    และได้อนุมัติแผนการตรวจสอบประจำปี 2555
    ซึ่งได้จัดทำขึ้นบนพื้นฐานของการประเมินการควบคุมภายในและมีขอบเขตที่ครอบคลุมระบบงานต่างๆ
    ที่สำคัญของบริษัท ทั้งนี้คณะกรรมการตรวจสอบมีความเห็นว่า
    บริษัทมีระบบการตรวจสอบภายในที่เพียงพอ เหมาะสม และมีประสิทธิผล
    รวมทั้งมีการพัฒนาคุณภาพการตรวจสอบทั้งในด้านบุคลากรและการปฏิบัติงานตรวจสอบให้เป็นไปตามมาตรฐานสากลอย่างต่อเนื่อง

4.  ทบทวนกฎบัตรของคณะกรรมการตรวจสอบ เพื่อพิจารณาปรับปรุงและแก้ไขเกี่ยวกับวัตถุประสงค์
    องค์ประกอบ วาระการดำรงตำแหน่ง เลขานุการคณะกรรมตรวจสอบ คุณสมบัติ
    หน้าที่และความรับผิดชอบ การประชุม และการประเมินผลของคณะกรรมการตรวจสอบ
    เพื่อให้สอดคล้องกับหลักการการกำกับดูแลกิจการที่ดี
    และข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์

5.  สอบทานความเหมาะสมและความสมเหตุสมผลของรายการที่เกี่ยวโยงกัน
    เกี่ยวกับการรับความช่วยเหลือทางการเงินจากบริษัท สามารถคอร์ปอเรชั่น จำกัด (มหาชน)
    คณะกรรมการตรวจสอบมีความเห็นว่ารายการดังกล่าวมีความเหมาะสมและเป็นประโยชน์ต่อบริษัท
    เห็นสมควรให้เสนอคณะกรรมการบริษัทพิจารณาอนุมัติและเปิดเผยข้อมูลดังกล่าวต่อตลาดหลักทรัพย์แห่งประเทศไทย

6.  สอบทานและติดตามผลการบริหารความเสี่ยง (Risk Management)
    ของบริษัทและบริษัทย่อยตามที่คณะกรรมการ
    บริหารความเสี่ยงได้จัดให้มีการประเมินความเสี่ยงที่มีผลกระทบต่อการบรรลุเป้าหมายในการทำธุรกิจของบริษัท
    และได้กำหนดมาตรการป้องกันและแก้ไขความเสี่ยงดังกล่าว
    เพื่อให้แน่ใจว่าแนวทางหรือมาตรการต่างๆ
    ในการบริหารความเสี่ยงนั้นได้นำไปปฏิบัติอย่างจริงจังและเป็นรูปธรรมตามแผนที่วางไว้

7.  จัดให้มีการประเมินตนเอง (Self-Assessment)
    ของคณะกรรมการตรวจสอบทั้งคณะในหัวข้อเรื่ององค์ประกอบของคณะกรรมการตรวจสอบ
    การฝึกอบรมและทรัพยากร การประชุม กิจกรรมของคณะกรรมการตรวจสอบ
    ความสัมพันธ์กับผู้จัดการฝ่ายตรวจสอบภายใน ผู้สอบบัญชี และผู้บริหาร ซึ่งจากผลการประเมิน
    พบว่า
    คณะกรรมการตรวจสอบมีการปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบ
    และมีผลการปฏิบัติงานที่สอดคล้องกับแนวทางปฏิบัติที่ดี
    อันมีส่วนช่วยเสริมสร้างการกำกับดูแลกิจการที่ดีได้อย่างมีประสิทธิผล

8.  จัดทำรายงานผลการประชุมคณะกรรมการตรวจสอบเสนอให้กับคณะกรรมการบริษัททราบทุกครั้งที่มีการประชุมเพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

9.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี 2554
    เพื่อนำเสนอต่อคณะกรรมการบริษัท ให้ขออนุมัติจากที่ประชุมผู้ถือหุ้นประจำปี 2554
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทนแล้ว เห็นควรเสนอแต่งตั้ง นางสาวศิริวรรณ สุรเทพินทร์
    ผู้สอบบัญชีรับอนุญาตเลขทะเบียน 4604, นางสาวกมลทิพย์ เลิศวิทย์วรเทพ
    ผู้สอบบัญชีรับอนุญาตเลขทะเบียน 4377 หรือนายวิชาติ โลเกศกระวี
    ผู้สอบบัญชีรับอนุญาตเลขทะเบียน 4451 แห่งบริษัทสำนักงาน เอินส์ท แอนด์ ยัง จำกัด
    เป็นผู้สอบบัญชีของบริษัท ประจำปี 2554 พร้อมด้วยค่าตอบแทนเป็นจำนวนเงินรวม
    1,820,000 บาท
    โดยคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าว ดังนี้

-   ในรอบปีบัญชีที่ผ่านมา ผู้สอบบัญชีได้ปฏิบัติงานด้วยความรู้ ความสามารถในวิชาชีพ
    และให้ข้อเสนอแนะเกี่ยวกับระบบการควบคุมภายในและความเสี่ยงต่างๆ
    รวมทั้งมีความเป็นอิสระในการปฏิบัติงาน

-   ค่าตอบแทนที่เสนอมาเป็นอัตราที่เหมาะสม โดยได้เสนอค่าตอบแทนผู้สอบบัญชีจากเดิมจำนวน
    1,580,000 บาท เป็นจำนวน 1,820,000 บาท เพิ่มขึ้นจากปีที่ผ่านมาจำนวน 240,000
    บาท ในส่วนที่เพิ่มขึ้นส่วนหนึ่งมาจากค่าใช้จ่ายในการปรับปรุงงบการเงินต้นงวด
    อันเนื่องมาจากมีการประกาศใช้มาตรฐานการบัญชีฉบับปรับปรุงและฉบับใหม่
    รวมทั้งบริษัทมีการเปลี่ยนแปลงนโยบายการบัญชีเกี่ยวกับตราสารอนุพันธ์

-   มีการปฏิบัติสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ในเรื่องการกำหนดให้บริษัทจดทะเบียนต้องจัดให้มีการหมุนเวียนผู้สอบบัญชีที่ลงลายมือชื่อรับรองงบการเงินทุก
    5 รอบปีบัญชี ทั้งนี้ ผู้สอบบัญชีที่ได้รับการแต่งตั้งให้เป็นผู้สอบบัญชีประจำปี 2554
    จะจัดเป็นปีที่สองของการลงลายมือชื่อรับรองงบการเงินของบริษัท

-   ผู้สอบบัญชีไม่มีความสัมพันธ์ใดๆ กับบริษัท และบริษัทย่อย

โดยสรุปในภาพรวมแล้ว คณะกรรมการตรวจสอบ
ได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัท
และมีความเห็นว่าบริษัทมีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายในการบริหารความเสี่ยงที่เหมาะสมและมีประสิทธิผล
มีการปฏิบัติตามกฎหมาย ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
โปร่งใส และเชื่อถือได้ รวมทั้ง
มีการพัฒนาปรับปรุงระบบการปฏิบัติงานให้มีคุณภาพดีขึ้นและเหมาะสมกับสภาพแวดล้อมทางธุรกิจอย่างต่อเนื่อง

(พลเอกสัมพันธ์ บุญญานันต์)

  ประธานกรรมการตรวจสอบ